CELEX: 32015R1367
Language: da
Date: 2015-06-04 00:00:00
Title: Kommissionens delegerede forordning (EU) 2015/1367 af 4. juni 2015 om ændring af delegeret forordning (EU) nr. 807/2014 for så vidt angår overgangsbestemmelser for landdistriktsudviklingsprogrammerne for 2007-2013

8.8.2015   
            
            
               DA
            
            
               Den Europæiske Unions Tidende
            
            
               L 211/7
            
         KOMMISSIONENS DELEGEREDE FORORDNING (EU) 2015/1367
   af 4. juni 2015
   om ændring af delegeret forordning (EU) nr. 807/2014 for så vidt angår overgangsbestemmelser for landdistriktsudviklingsprogrammerne for 2007-2013
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (1), særlig artikel 89, og
   ud fra følgende betragtninger:
   
               (1)
            
            
               Kommissionens delgerede forordning (EU) nr. 807/2014 (2) har ophævet Kommissionens forordning (EF) nr. 1974/2006 (3). Ifølge artikel 19 i delegeret forordning (EU) nr. 807/2014 finder forordning (EF) nr. 1974/2006 dog fortsat anvendelse på operationer, der gennemføres i henhold til programmer, som Kommissionen har godkendt i henhold til Rådets forordning (EF) nr. 1698/2005 (4) inden den 1. januar 2014.
            
         
               (2)
            
            
               Artikel 9 i forordning (EF) nr. 1974/2006 fastsætter et loft for medlemsstaternes overførsler af ELFUL's bidrag mellem de prioriterede akser af deres landdistriktsudviklingsprogrammer og fastsætter tidsfrister for meddelelse af sådanne ændringer til Kommissionen og for Kommissionens vurdering heraf.
            
         
               (3)
            
            
               Medlemsstaternes vedvarende økonomiske vanskeligheder har haft stor betydning for, hvilke resultater de specifikke prioriterede akser i udviklingsprogrammerne for 2007-2013 har nået.
            
         
               (4)
            
            
               Den sene vedtagelse af retsgrundlaget for den nye programmeringsperiode har betydet en væsentlig forsinkelse af vedtagelsen af landdistriktsudviklingsprogrammerne for 2014-2020, hvilket har indskrænket medlemsstaternes muligheder for at støtte landdistrikternes økonomi yderligere.
            
         
               (5)
            
            
               For at investere flest mulige ressourcer i vækst og beskæftigelse bør medlemsstaterne kunne gøre brug af midler, der allerede er tildelt under EU-finansierede programmer.
            
         
               (6)
            
            
               Fleksibiliteten for overførsler mellem akserne bør derfor øges.
            
         
               (7)
            
            
               Delegeret forordning (EU) nr. 807/2014 bør derfor ændres i overensstemmelse hermed —
            
         VEDTAGET DENNE FORORDNING:
   Artikel 1
   I artikel 19 i delegeret forordning (EU) nr. 807/2014 indsættes følgende stykker:
   
      »Hvad angår overførsler mellem akserne hæves det loft på 3 %, der er fastsat i artikel 9, stk. 2 og 4, i forordning (EF) nr. 1974/2006, til 5 %.
      Hvad angår tidsfristen for at meddele programændringer til Kommissionen forlænges den i artikel 9, stk. 3, i forordning (EF) nr. 1974/2006 fastsatte tidsfrist fra den 31. august 2015 til den 30. september 2015.
      Hvad angår Kommissionens tidsfrist for vurdering af de anmodede ændringer reduceres den periode på fire måneder, der er fastsat i artikel 9, stk. 6, i forordning (EF) nr. 1974/2006, til tre måneder.«
   
   Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 4. juni 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 487.
   
      (2)  Kommissionens delegerede forordning (EU) nr. 807/2014 af 11. marts 2014 om supplerende bestemmelser til Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om indførelse af overgangsbestemmelser (EUT L 227 af 31.7.2014, s. 1).
   
      (3)  Kommissionens forordning (EF) nr. 1974/2006 af 15. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 368 af 23.12.2006, s. 15).
   
      (4)  Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 277 af 21.10.2005, s. 1).